Ravintolayrittäjät aikovat avata viinikaupan Helsingissä. Valviran mukaan myyntitapa ei näytä törmäävän säännöksiin.

Viinikaupan myyntimalli on erikoinen. Se voi Valviran mukaan toimia, jos asiakas ostaa, maksaa ja noutaa tuotteet Alkosta.­

Viinien maahantuojayritys Let me wine avaa Helsingin Kallioon yksityisen viinimyymälän. Sommelier ja ravintolayrittäjä Toni Feri kertoo, että toistaiseksi yritys on myynyt viinejä ravintoloille, mutta aikoo syksyn aikana avata kaupan kuluttajillekin.

Alkoholin myyntiä koskevan lainsäädännön vuoksi myyntiprosessi on kuitenkin hieman erikoinen. Yritys suunnittelee Ferin mukaan listaavansa suurimman osan edustamiaan tuotteita Alkon verkkokauppaan. Itse kaupasta tehdään esittelytila, jossa tuotteet on esillä ja niistä kerrotaan.

– Samoin kuin Alkossa asiakas voi kysellä viineistä ja pyöritellä pulloja käsissään, Feri kertoo.

Jos kuluttaja haluaa ostaa viinejä, hän voi tilata ne kaupassa olevalla tietokoneella Alkon verkkokaupasta ja noutaa ne seuraavana päivänä lähialkosta.

Yritys pyrkii luovimaan alkoholilain ja Alkon monopolin sallimissa rajoissa.

– Yritämme löytää kanavan, jossa voimme tehdä yhteistyötä sen sijaan, että vain purnaisimme.

Sopii, jos asiakas ostaa Alkosta

Sosiaali- ja terveysalan lupa- ja valvontavirasto Valviran ylitarkastaja Isabella Lencioni sanoo, että myyntitapa ei näytä törmäävän säännöksiin.

– Jos asiakas ostaa, maksaa ja noutaa tuotteet Alkosta, tilanne ei ole ongelmallinen myynnin yksinoikeuden kannalta, hän sanoo.

Hän ei kuitenkaan osaa ottaa kantaa siihen, pitäisikö markkinoinnissa ottaa jotain erityistä huomioon. Valviran markkinoinnista vastaava ylitarkastaja ei ole tällä viikolla tavoitettavissa.

Lain mukaan alkoholijuomaa ei saa esimerkiksi kehua sosiaalisen median kanavissa. Keväällä Valvira puuttui tällaiseen.

Se huomautti muun muassa oululaiselle Sonnisaaren panimolle, että yrityksen ylläpitämillä Facebook- ja Instagram-tileillä esiintyy jonkin verran kuluttajien tuottamaa materiaalia, esimerkiksi alkoholijuomia kehuvia suosituksia ja kommentteja, jotka pitäisi poistaa.

Kohtaamispaikka harrastajille

Let me winen osakkaat ovat alan ammattilaisia ja heillä on paljon viinitietoa. Ferillä on The way -leipomo ja viinibaari. Toni Kostian ja Lauri Kähkönen pyörittävät Michelin-ravintola Gröniä.

Yritys on jo parin vuoden ajan myynyt ravintoloille muualta Euroopasta tuomiaan pienten yrittäjien alkuviinejä, jollaisia Alkon valikoimissa ei juuri ole. Ravintolat ovat Ferin mukaan kiinnostuneet alkuviineistä sitä mukaa, kun kuluttajat ovat alkaneet kysellä niitä.

– Tarkoituksemme on luoda harrastajille kohtaamispaikka ja helpottaa heidän mahdollisuuksiaan saada näitä tuotteita, Feri kertoo.

Kuluttajat voivat toki tilata viinejä ulkomaisista eurooppalaisista verkkokaupoistakin. Feri huomauttaa, että tällöin suomalaiset yrittäjät kärsivät tai ainakin ovat eriarvoisessa asemassa eurooppalaiskilpailijoidensa kanssa, sillä ne pystyvät myymään suoraan kuluttajille.

Myyntitapa on naurettava

Vaikka Let me wine yhtäältä pyrkii sopeutumaan, toisaalta se ajaa muutosta. Viinikauppa-kyltti kiinnitettiin liiketilan ikkunaan ennen eduskuntavaaleja. Ferin mukaan yrittäjät toivoivat sen herättävän keskustelua.

Uudesta myyntitavasta hänellä on tukeva mielipide.

– On varmaan sanomattakin selvää, että se on naurettava. Ehkä pystymme mallillamme konkreettisesti osoittamaan, miten naurettava se on.

Edellinen eduskunta höllensi alkoholilakia, mutta eurooppalaisittain alkoholin myynti on Suomessa yhä varsin säänneltyä. Viime aikoina lisäkevennyksiä ei juuri ole esitetty.

Feri ymmärtää, että muutos on hidas. Alkon monopolista voitaisiin hänen mielestään luopua, mutta Alko voisi jatkaa viinikauppiaana muiden muiden joukossa. Hän uskoo, että jos Suomessa suhtauduttaisiin alkoholiin samoin kuin vaikka Tanskassa, syntyisi työpaikkoja.

– Yritämme näyttää, että maailma ei tuhoudu, vaikka yrittäjille sallittaisiin vapaus myydä viiniä, Feri sanoo.